Poppie, meisie, seun glo ook aangerandKobus en Louisa Koekemoer in die hof (28 Maart 2017). Foto: Verskaf Louisa en Kobus Koekemoer, Poppie se ma en stiefpa, word daarvan beskuldig dat hulle nie net vir Poppie se dood verantwoordelik was nie, maar ook ŉ vyfjarige seun en 15-jarige meisie aangerand het. Die Koekemoer-egpaar het Dinsdag in die Brits-landdroshof verskyn, waar die saak na die hooggeregshof in Pretoria oorgeplaas is vir verhoor. Die saak sal van 30 Oktober tot 10 November aangehoor word. Adrian Nell, Louisa se regsverteenwoordiger, het aan Maroela Media bevestig Louisa en Kobus sal op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling tereg staan. Die staat beweer die egpaar het Poppie, ŉ vyfjarige seun en tienermeisie aangerand toe hulle in Orania, Hopetown en Brits gebly het. Die staat het Dinsdag versoek dat die aanklagte, wat oor verskillende jurisdiksies strek, gesentraliseer word om saam verhoor te word. Maroela Media het voorheen berig ŉ buurman van die Koekemoers in Orania het in Augustus 2016 in ŉ polisieverklaring aangevoer daar was gereeld ŉ bakleiery by die Koekemoers se huis. Hy het gedink die kinders is onnodig gedissiplineer. “Die aantal houe vir kinders van daardie ouderdom was onvanpas,” het hy in die verklaring geskryf. Hy het ook ander bewerings van mishandeling gemaak. Poppie is op 25 Oktober verlede jaar na ŉ hospitaal in Brits gehaas, nadat sy vermoedelik aangerand is. Die Koekemoer-egpaar het toe reeds van Orania na ŉ kleinhoewe in Mamogaleskraal naby Brits verhuis. Poppie is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Louisa is op 15 Desember in verband met die moord in hegtenis geneem. Albei beskuldigdes se borgtogaansoeke is geweier. Nell het egter Dinsdag gesê Louisa wil steeds teen haar borgtoguitspraak appelleer en hierdie appèl sal hopelik binnekort aangehoor word. Lees alle vorige berigte oor Poppie van der Merwe op Maroela Media.